recursal/SuperWikiNEXT-32B huggingface dataset:
**Brain Salad Surgery** הוא אלבום הרוק המתקדם החמישי במספר של להקת **אמרסון, לייק ופאלמר**. את עטיפת האלבום עיצב הצייר ה.ר. גיגר. בציור המקורי היה גם פין על העטיפה, אך חברת התקליטים הטילה וטו, ובלית ברירה גיגר והלהקה נאלצו לוותר עליו.

הפקה
----

האלבום נפתח בביצוע לשיר אנגלי פטריוטי שנקרא *Jerusalem*. השיר נכתב במקור על ידי ויליאם בלייק והולחן על ידי יוברט פרי. הלהקה עשתה לו עיבוד רוק שעמד כניגוד מול הביצוע המסורתי והרגוע של השיר.

הרצועה השנייה היא עיבוד לפרק מתוך הקונצ'רטו הראשון לפסנתר של המלחין הארגנטינאי אלברטו חינסטרה. חינסטרה כלל לא התנגד ואף שיבח את עיבוד הרוק הסוער שהכינה הלהקה. הקטע כולל שימוש כבד בסינתיסייזרים. יחד עם סינתיסייזר התוף החדש שפותח על ידי קרל פאלמר והקלידים של קית' אמרסון.

אלברטו חינסטרה עצמו אהב ושיבח את העיבוד של הלהקה. בגב עטיפת האלבום של Brain Salad Surgery, נכתב ציטוט של חינסטרה האומר: "קית' אמרסון תפס להפליא את מצב הרוח של היצירה שלי".

הרצועה השלישית היא להיט של הלהקה, שנקרא *Still...You Turn Me On*. השיר נכתב על ידי גרג לייק.

היצירה *Karn Evil 9*, שנשמעת מיד אחרי מעין קטע מעבר (*Benny the Bouncer*), היא יצירה בת כ-30 דקות, הבנויה משלושה חלקים. החלק הראשון הוא קטע רוק קצבי וחי, החלק השני הוא חלק ג'אזי למדי שכולל רק פסנתר, גיטרה בס ותופים. החלק השלישי והאחרון הוא קטע רוק שעוסק למעשה במלחמה שבין האדם למחשב.

את המילים ליצירה כתב פיטר סינפלד, שאותו הכיר לייק מלהקת קינג קרימזון. לייק התקשה לחבר מילים ליצירה המורכבת וביקש עזרה מחברו.

נגנים
-----

* קית' אמרסון - קלידים (אורגן, סינתיסייזר, פסנתר צ'מבלו)
* גרג לייק - שירה, גיטרה בס, גיטרה אקוסטית, גיטרה חשמלית
* קרל פאלמר - תופים, כלי הקשה, כלי הקשה אלקטרונים

רשימת רצועות
------------

1. Jerusalem - 2:44
2. Toccata - 7:22
3. Still...You Turn Me On - 2:53
4. Benny the Bouncer - 2:21
5. Karn Evil 9 - 29:39
	* 1st Impression, Pt. 1
	* 1st Impression, Pt. 2
	* 2nd Impression
	* 3rd Impression

קישורים חיצוניים
----------------

* מידע על האלבום *Brain Salad Surgery* באתר MusicBrainz
* מידע על האלבום *Brain Salad Surgery* באתר AllMusic
* האלבום *Brain Salad Surgery* באתר Discogs
* האלבום *Brain Salad Surgery* באתר ספוטיפיי

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 94e2aefb-d3f8-37bd-8412-130b158ab40b

 |
פירוש נוסף ערך זה עוסק בפוליטיקאי גרנדי. אם התכוונתם לשחקן הקולנוע, ראו קית' מיטשל (שחקן קולנוע).

**קית' קלאודיוס מיטשל** (באנגלית: **Keith Claudius Mitchell**;‏ נולד ב-12 בנובמבר 1946) הוא פוליטיקאי גרנדי שכיהן כראש ממשלת גרנדה בשנים 1995–2008 ובשנית בשנים 2013–2022.

ביוגרפיה
--------

מיטשל נולד בהאפי היל שבגרנדה והתחנך בבתי ספר קתולים מקומיים. בנעוריו הוא שיחק קריקט והיה חבר נבחרת הקריקט הלאומית (1964–1966) וקפטן הנבחרת (1973).

מיטשל למד לימודי תואר ראשון במתמטיקה ובכימיה באוניברסיטת איי הודו המערבית (1967–1971), תואר שני במתמטיקה מאוניברסיטת הווארד (1973–1975) ודוקטורט במתמטיקה וסטטיסטיקה מהאוניברסיטה האמריקאית (1975–1979). במקביל ללימודיו האקדמיים, בשנים 1972–1973 לימד מיטשל בבית ספר תיכון בגרנדה ובשנים 1977–1983 שימש פרופסור למתמטיקה באוניברסיטת הווארד. כמו כן, הוא עסק בייעוץ מדעי ומקצועי לחברות עסקיות ומשרדים ממשלתיים.

בשנת 1983 שב מיטשל לגרנדה וכעבור שנה נבחר לראשונה לבית הנבחרים. כהונתו בבית הנבחרים נמשכת ברציפות מאז היבחרו ונכון לשנת 2008 הוא חבר הבית הוותיק ביותר. בשנת 1988 הוא מונה לראשונה לחבר הממשלה וכיהן כשר לענייני תקשורת, עבודה, פיתוח, תשתיות, נשים ותעופה אזרחית. כהונתו כשר נמשכה שנה אחת, לאחריה הוא נותר באופוזיציה עד לשנת 1995. בסמוך לסיום כהונתו בממשלה נבחר מיטשל ליושב ראש המפלגה הלאומית החדשה, בראשה עמד עת ניצחה בבחירות בשנת 1995.

משנת 1995 ועד 2008 עמד מיטשל בראשות ממשלת גרנדה, בעקבות ניצחונות נוספים בבחירות שנערכו בשנים 1999 ו-2003. בין השנים 1995–1999 הוא החזיק בתיקים שונים בממשלתו, ובהם: השר לביטחון לאומי, שר החוץ, שר האוצר, שר המסחר ותעשייה, שר לענייני הסברה והשר לענייני האיים קאריקו ופטיט מרטיניק. ברבים מתפקידים אלו הוא נותר בכהונתו לאחר ניצחון המפלגה בשנת 1999 בכל 15 מחוזות הבחירה. ניצחון סוחף זה היה היחיד מסוגו מאז עצמאותה של גרנדה והביא לראשונה בתולדות המדינה לבחירה מחדש של ראש ממשלה מכהן.

ב-2003 ניצחה שוב המפלגה הלאומית החדשה, אך הפעם ברוב דחוק של 8 מ-15 מחוזות בחירה. בכהונתו השלישית בתפקיד הוסיף מיטשל לעמוד בראש מספר משרדים בממשלתו.

מלבד תפקידיו הממלכתיים, מיטשל נבחר במהלך השנים למגוון תפקידים ובשנים 1998 ו-2004 הוא נבחר ליושב ראש הקהילייה הקריבית. במסגרת הארגון הוא משמש משנת 1995 כאחראי על תחומי המדע, הטכנולוגיה והפיתוח. כמו כן הוא ייסד במסגרתו את ועדת המשנה לראשי ממשלה לקידום ספורט הקריקט, בראשה הוא עומד.

תפקידים נוספים בהם החזיק מיטשל כוללים את היותו יושב ראש מועצת השרים של איגוד המדינות הקריביות (1996–1997), יושב ראש מועצת המנהלים של הבנק הקריבי לפיתוח (1997–1998), וכן יושב ראש ארגון המדינות הקריביות המזרחיות (2000–2002). בשנת 2004 מונה מיטשל למועצה המייעצת למלכת בריטניה.

בבחירות שנערכו ב-8 ביולי 2008 הובסה מפלגתו של מיטשל על ידי מפלגת האופוזיציה הראשית, המפלגה הלאומית-דמוקרטית, ולמחרת הוחלף בתפקידו כראש ממשלה על ידי טילמן תומאס. מיטשל המשיך בתפקידו כמחוקק, ועמד בראש האופוזיציה.

ב-20 בפברואר 2013 שב מיטשל לכהן כראש ממשלה עד לסיום תפקידו ב-24 ביוני 2022, אז הוחלף בדיקון מיטשל.

מיטשל נשוי ואב לבן.

קישורים חיצוניים
----------------

ויקישיתוף מדיה וקבצים בנושא **קית' מיטשל** בוויקישיתוף
* קורות חייו, באתר הרשמי של משלחת גרנדה לארגון האומות המאוחדות

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 8074 8780
* LCCN: n2010035215
* MGP: 1335
* VIAF: 122362674
* WorldCat: lccn-n2010035215

 |
**סר ג'ון מאריי** (באנגלית: **Sir John Murray**;‏ 3 במרץ 1841 - 16 במרץ 1914) היה אוקיינוגרף, ביולוג ימי ולימונולוג סקוטי, חלוץ במחקרי. הוא נחשב לאבי האוקיינוגרפיה המודרנית. מאריי היה חבר בחברה המלכותית של לונדון ובחברה המלכותית של אדינבורו ונשא בתואר אביר מסדר המרחץ הבריטי.

קברו של סר ג'ון מאריי

ילדות, נעורים ולימודים
----------------------

מאריי נולד בקובורג שבאונטריו, מערב קנדה, בנם השני של אליזבת מקפארלן ורוברט מאריי, רואה חשבון. הוריו היגרו מסקוטלנד לאונטריו בסביבות 1834. הוא למד בלונדון (אונטריו) ואחר בקובורג. בשנת 1858, בן שבע-עשרה, חזר לסקוטלנד לחיות בבית סבו, ג'ון מקפארלן, ולהמשיך בלימודים בסטירלינג. בשנת 1864 נרשם ללימודי רפואה באוניברסיטת אדינבורו, אך לא השלים את לימודיו שם ולא קיבל תואר.

בשנת 1868 עלה על ספינה של ציידי לווייתנים, "יאן מאיין", כרופא הספינה. בהפלגה זו ביקר בשפיצברגן ובאי יאן מאיין. במהלך המסע בן שבעת החודשים אסף דגימות בעלי חיים ימיים ותיעד זרמים, תנועות קרח ושינויי מזג אוויר באוקיינוס. 

בשובו לאדינבורו נרשם מחדש לאוניברסיטה להשלים את לימודיו (1872-1868) בגאולוגיה בהנחיית סר ארצ'יבלד גייקי; כמו כן עבד עם הפיזיקאי פיטר גאתרי טייט במחקר ופיתוח של מכשירים ימיים.

בשנת 1872 סייע מאריי בהתקנת מכשיר מדעי למשלחת צ'אלנג'ר בהנחיית המדען הראשי של המשלחת, צ'ארלס ויוויל תומסון. כשהתפנתה משרה במשלחת, הצטרף מאריי לסגל כחוקר טבע. במהלך ארבע שנות המסע, סייע מאריי בחקר האוקיינוסים כולל איסוף דגימות ימיות, עריכת תצפיות ורישומן ושיכלול מכשירים ימיים. אחרי המשלחת מונה מאריי לעוזר ראשי במשרדי צ'אלנג'ר באדינבורו, שם עסק בטיפול וארגון האוסף. אחרי מות תומפסון בשנת 1882 התמנה למנהל המשרד ובשנת 1896 פרסם את ה"דין וחשבון על התוצאות המדעיות של מסע אוניית הוד מלכותה צ'אלנג'ר", עבודה שהקיפה יותר מ-50 כרכים של דו"חות.

מאריי שינה את שם ביתו, בדרך בוזוול בצפון אדינבורו, ל"מעון צ'אלנג'ר" כהוקרה למשלחת. כיום שוכן בבית הוספיס סט. קולומבה.

מעבדה ימית, גרנטון
------------------

בשנת 1884הקים מאריי את המעבדה הימית בגרנטון, אדינבורו, הראשונה בסוגה בממלכה המאוחדת. בשנת 1894 הועברה המעבדה למילפורט, באי קומברה בשפך נהר קלייד, והייתה לתחנה האוניברסיטאית לביולוגיה ימית במילפורט, מבשרת החברה הסקוטית למדע ימי בארגייל וביוט.

הנצחה
-----

כף מאריי והאי מארי בארץ גרהאם שבאנטארקטיקה נקראים על שמו.

קישורים חיצוניים
----------------

ויקישיתוף מדיה וקבצים בנושא **ג'ון מאריי** בוויקישיתוף
* ג'ון מאריי, באתר אנציקלופדיה בריטניקה (באנגלית)

הערות שוליים
------------

1. ↑   מילון אוקספורד לביוגרפיה לאומית
2. ↑  מדריך הדואר של אדינבורו וליית 1906-1905
3. ↑   Overview of Dunstaffnage ik Marine Laboratory

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007390259805171
* BIBSYS: 8077147
* BNE: XX5040375
* BnF: cb12278623g (data)
* Botanist: J.Murray
* CiNii: DA07650875
* GND: 118735330
* ICCU: SBLV225815
* ISNI: 0000 0003 6542 2987
* LCCN: n83828802
* NKC: mub2017972566
* NLA: 35714891
* NTA: 181086514
* RERO: 02-A000117064
* SNAC: w6qf9wj5
* SUDOC: 084356812
* Trove: 1054527
* VIAF: 229178654
* WorldCat: lccn-n83828802

 |
**Domain Hack** הוא יצירת שם תחום לא סטנדרטי המהווה מעין משחק מילים על בסיס החלקים השונים של שם התחום, בדרך כלל בשילוב סיומת האינטרנט ולעיתים אף עם סיומת האינטרנט המשנית. במקרים רבים נעשה שימוש בסיומת אינטרנט של מדינה מסוימת על מנת ליצור כתובת אינטרנט בעלת משמעות, גם אם אתר האינטרנט אינו משתייך למדינה אליה מקושרת סיומת האינטרנט. השימוש במינוח האנגלי במילה "hack" אינו קשור להאקינג, אלא למובן של התחכמות, תכסיס המבוצע על סיומות האינטרנט ברמות השונות כדי לייצר שם תחום חדש, מושך ומעניין.

לדוגמה, האתר any.do משתמש בסיומת האינטרנט do. (השייכת לרפובליקה הדומיניקנית) כדי לאיית את המילה "Any Do" (שם החברה), האתר blo.gs משתמש בסיומת האינטרנט gs. (השייכת לאיי ג'ורג'יה הדרומית ואיי סנדוויץ' הדרומיים) כדי לאיית את המילה "blogs" באנגלית (בעברית: בלוגים), chronolo.gy משתמש בסיומת gy. השייכת לגיאנה כדי לאיית "chronology" (בעברית: כרונולוגיה) והאתר tel.ly משתמש בסיומת ly. השייכת ללוב כדי לאיית "telly", קיצור נפוץ בסלנג בריטי למילה טלוויזיה, האתר about.me משתמש בדומיין כדי לציין בקיצור את שם ונושא האתר: אנשים שכותבים על עצמם. דוגמה נוספת ניתן למצוא באתר המחשוב הווירטואלי g.ho.st שעושה שימוש בסיומת של סאו טומה ופרינסיפה כדי ליצור את הקיצור GHOST בעבור Global Hosted Operating SysTem - מערכת ההפעלה שהאתר מציע. דוגמה נוספת היא האתר del.icio.us, שמשתמש בסיומת ‏us. (השייכת לארצות הברית) כדי לאיית את המילה "delicious".

סיומת האינטרנט של המדינות הפדרליות של מיקרונזיה, .fm, משמשת פעמים רבות אתרי אינטרנט של תחנות רדיו, בשל ההקשר לאפנון התדר FM המשמש לשידורי רדיו.

יתרונות ה-Domain Hack
---------------------

Domain Hack יכול לייצר שמות תחום קצרים מהסטנדרטי, למשל blo.gs שאורכו 5 אותיות במקום blogs.com שאורכו 8 אותיות, ובשם התחום i.am יש 3 אותיות בלבד. 

כדי למצות את היתרונות הללו, אתרים המשתמשים ב-Domain Hack נוטים להשמיט את הקידומת הנפוצה www. יתרונות אלו גם מביאים לשימושים נוספים ב-Domain Hack - הפניה לאתרים אחרים, וכשם תחום המשמש לחלוקת תתי תחום לאחרים.

ראו גם
------

* שם תחום
* Domain Name System
* סיומת אינטרנט

הערות שוליים
------------

1. ↑  about.me
**הארי פלאד בירד האב** (באנגלית: **Harry Flood Byrd, Sr.**;‏ 10 ביוני 1887 — 20 באוקטובר 1966) היה פוליטיקאי ומוציא לאור אמריקאי, סנאטור, מושל וירג'יניה, ומנהיג המפלגה הדמוקרטית בווירג'יניה. הוא תפקד כמנהיג "הקואליציה השמרנית" בסנאט של ארצות הברית, שמנע את מרבית החקיקה הליברלית מ-1937.

ביוגרפיה
--------

בירד נולד בעיירה מרטינסבורג שבווירג'יניה המערבית. הוא היה צאצא לאחת המשפחות הראשונות שיישבו את וירג'יניה והקימו בה מטעים רחבי ידיים במאה ה-17. אחיו היה חלוץ התעופה האמריקאי ריצ'רד בירד, חוקר הקוטב הצפוני והדרומי, ומהראשונים שחצו את האוקיינוס האטלנטי בטיסה ישירה.

בירד החל תחילה כמוציא לאור של העיתון של אביו, "Winchester Star", ב-1903, ובהמשך רכש מספר עיתונים נוספים. בתקופה זו עוצבו עמדותיו הכלכליות, שליוו אותו בהמשך דרכו הפוליטית. ב-1908 הפך לנשיא חברת הכבישים "Valley Turnpike". ב-1915 נבחר לראשונה לסנאט של וירג'יניה.

בירד נחשב דמות משמעותית בתהליך הארגון-מחדש והמודרניזציה שעברה ממשלת וירג'יניה, ומהדמויות הדומיננטיות ביותר במפלגה הדמוקרטית של וירג'יניה במחצית הראשונה של המאה ה-20. ב-1925 נבחר למושל וירג'יניה, וב-1933 נבחר לסנאט האמריקאי, שם כיהן עד 1965. הוא הפעיל בסנאט שיטת קבלנות-קולות יעילה, שהשפיעה מאוד על החקיקה והפוליטיקה בתקופתו; היא כונתה על שמו "Byrd Organization".

בירד נודע גם בשל עמדותיו הפוליטיות הגזעניות, והוא תמך בין השאר בהפרדה גזעית בין שחורים ללבנים. הוא התנגד בתוקף לאינטגרציה גזעית בבתי הספר הציבוריים, ודווקא לאחר פסק דין בראון נגד מועצת החינוך פעל במהירות לסגירתם של מספר מערכות בתי ספר ציבוריים מעורבים בווירג'יניה בשנים 1959-1964 (עד שבית המשפט עצר זאת בסוף שנות ה-60, בטענה שהמהלך מנוגד לחוקת ארצות הברית). בעקבות זאת נמנעו לימודים ממספר רב של תלמידים שחורים במחוזות אחדים בווירג'יניה, והם כונו "הדור האבוד".

בירד פרש מהסנאט ב-1965 מסיבות בריאותיות. בנו, הארי פ. בירד הבן, המשיך בעקבותיו והחליף אותו כמייצג וירג'יניה בסנאט. 

בירד היה נשוי לאן דגלאס בוורלי, והיו לו 4 ילדים. הוא מת מסרטן המוח ב-1966, בגיל 79.

קישורים חיצוניים
----------------

ויקישיתוף מדיה וקבצים בנושא **הארי פ. בירד** בוויקישיתוף
* הארי פ. בירד באתר המדריך הביוגרפי של הקונגרס של ארצות הברית (באנגלית)
* הארי פ. בירד, באתר "Find a Grave" (באנגלית)

הערות שוליים
------------

1. ↑  "הקואליציה השמרנית" הוא שיתוף פעולה שהתקיים בין הרוב השמרני במפלגה הרפובליקנית לבין סנאטורים שמרנים במפלגה הדמוקרטית (בעיקר סנאטורים מדרום ארצות הברית), משנות ה-30 עד שנות ה-90 של המאה ה-20.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16002679d (data)
* GND: 119403811
* ISNI: 0000 0000 2297 7438
* LCCN: n82097486
* NARA: 10568948
* SNAC: w6ks6snb
* US Congress: B001208
* VIAF: 40187593
* WorldCat: lccn-n82097486

 |
**מגיסטריום, מבחן הברזל** (באנגלית: Magisterium the iron trial) הוא הראשון בסדרת הספרים "מגיסטריום", סדרה פרי עטן של הסופרות הולי בלק וקסנדרה קלייר. הסדרה מתארת את מאבקו של קאלם האנט, ילד בעל מוגבלות ברגלו, וחבריו, ארון וטמרה, באויב המוות; קוסם השולט בכאוס אשר השמיד חלק גדול מעולם הקוסמים. הספר הראשון בסדרה יצא לאור בפברואר 2015. הספר תורגם על ידי יעל אכמון והוצא לאור בישראל על ידי כנרת הוצאה לאור.

תקציר העלילה
------------

קאלם האנט הוא ילד יתום מאם שגדל על ידי אביו. ילד בעייתי שמוכר וידוע בעיירה הקטנה בה הוא גר בהברחת מורים מחליפים, בהרגזת מנהלים, בהטרדת משגיחים ומשגיחות בקפטריה. וגם בהפרעה ליועצים פדגוגיים שרצו לעזור לו.

קאלם מוזמן למבחן קסם כדי להתקבל למגיסטריום, בית הספר לקסמים, אך אביו, מתנגד לקסמים ולכן הוא מנסה לעזור לו להיכשל במבחן. קאלם נכשל בכל חלק של המבחן. בחלק הכתיבה העט שלו מתפוצץ, במבחן הפיזי הוא שורף את הכדור שלו, ובמבחן האישי הקערה שלו נשברת. אך למרות כל הכישלונות, אחד מהמאסטרים, מאסטר רופוס, לוקח אותו תחת חסותו, ויחד עם עוד שני קוסמים צעירים (טמרה וארון), לומד קאלם לשלוט בארבעת היסודות דרך אימונים מפרכים.

במהלך תקרית בזמן שנת הלימודים, תלמידי שנה א' במגיסטריום נקלעים לקרב עם יצורים מוכי כאוס. אחד התלמידים בורח מחוץ לשטח בית הספר, קאלם מוצא אותו מגלה שקרסולו שבור, ומרפא אותו בעזרת קסם. חלק מהתלמידים נפצעים בקרב מול היצורים מוכי הכאוס, וארון המתוסכל, תוקף את היצורים עם כוח הכאוס שלו. בסוף השנה כל אחד מהתלמידים מקבל צמיד עם ריבוע ברזל, שמסמן כי הוא בוגר שנת הברזל, אך לצמיד של ארון מוצמד גם ריבוע שחור, המסמל את היותו קוסם כאוס.

דמויות
------

* **קאלם האנט**: גיבור הסדרה, ילד בעייתי ולוחם צדק שאמו מתה כשהיה תינוק. קאלם הוא רוכב סקייטבורד, אינו מצטיין בכך אך מאמצו ניכר, הוא חובב קומיקס ומשחקי מחשב במיוחד. חונך על ידי אביו מגיל צעיר שקסם הוא חטא.
* **ארון סטיוארט**: החבר הטוב ביותר של גיבור הסדרה. אתלט יתום בעל חוש צדק מפותח, קוסם השולט בקסם כאוס.
* **טמרה רג'אווי**: בת לזוג קוסמים עשירים ויש לה אחות שהפכה ליסודן, יצור מהספר, אשר נוצר על ידי הישאבות אל אחד מחמשת היסודות- אוויר, מים, אש , אדמה או כאוס. טמרה חווה את הקסמים בביתה במסיבות שהוריה עורכים והיפגשות עם קוסמים בספריה המקומית.

הערות שוליים
------------

1. ↑  מגיסטריום 1 - מבחן הברזל - הולי בלק, קסנדרה קלייר, באתר www.e-vrit.co.il
2. ↑  The Iron Trial, The Magisterium Wiki (באנגלית)
3. ↑  The Iron Trial (Magisterium #1) – Holly Black, blackholly.com
פארק יויוגי ומקדש מייג'י כפי שניתן לראות מלמעלה
 רוקדים בפארק ביום ראשון, במרץ 2014
**פארק יויוגי** (ביפנית: **代々木公園**) הוא פארק ברובע שיבויה של טוקיו, בירת יפן. הפארק ממוקם בסמוך לתחנת הרג'וקו ולמקדש מייג'י (אנ'). הפארק הוא יעד פופולרי בטוקיו, במיוחד בימי ראשון, אז הוא משמש למקום התכנסות למעריצי להקות רוק יפנים, להטוטנים, בדרנים, מועדוני אמנויות לחימה, קוספליי וחבורות תת-תרבות.

באביב, מבקרים בפארק אלפי אנשים על מנת לחזות בפריחת הדובדבן כחלק מפסטיבל ההאנאמי (אנ').

הפארק מטופח ויש בו אזורי פיקניק, שבילי אופניים, מקומות להשכרת אופניים, מגרשי ספורט ציבוריים וגינת כלבים.

היסטוריה
--------

פארק יויוגי ניצב במקום ממנו התקיימה הטיסה המוצלחת הראשונה של המטוס הממונע ביפן על ידי קפטן יושיטושי טוקוגאווה (אנ') ב-19 בדצמבר 1910. מאוחר יותר הפך האזור למגרש מסדרים של הצבא. מספטמבר 1945, האתר הפך לאזור שיכון קצינים אמריקאי המכונה וושינגטון הייטס (אנ') במהלך הכיבוש האמריקאי של יפן.

האזור שימש לאירוח אולימפיאדת הקיץ של 1964 ובו שכנו הכפר האולימפי הראשי ואולם הספורט הלאומי יויוגי. הבניין הייחודי, שתוכנן על ידי קנזו טאנגה (אנ'), אירח את תחרויות השחייה, הצלילה והכדורסל.

ב-1967 רוב השטח שמצפון למתחם הגימנסיה ומדרום למקדש מייג'י צורף לפארק יויוגי.

יפן הגישה בקשה לארח את אולימפיאדת הקיץ 2016 בפארק יויוגי, ההצעה כללה תוכנית לפתח מחדש את פארק יויוגי ולבנות בו זירת כדורעף חדשה, אך הצעתה נדחתה והתכנית לא יצאה לפועל.

במסגרת אולימפיאדת הקיץ 2020, שנערכה בטוקיו, התקיימו בגימנסיה הלאומית יויוגי שבפארק תחרויות הכדוריד.

### התפרצות קדחת הדנגי (2014)

בשנת 2014, טוקיו חוותה את אחת מההתפרצויות הקשות ביותר של קדחת הדנגי מזה 100 שנים והמקרים המתועדים הראשונים מזה 70 שנה, עם כמעט 200 מקרים מאומתים של הידבקות בקדחת. המקרה הראשון דווח ב-27 באוגוסט 2014. באמצעות טכניקות של ריצוף גנטי, מדענים קבעו שההתפרצות מקורה בפארק יויוגי. עשרות מבקרים באזור חלו במחלה, מה שהוביל לסגירת הפארק ב-4 בספטמבר. לא התגלו מקרים נוספים לאחר ה-18 בספטמבר, והפארק נפתח מחדש לציבור ב-31 באוקטובר.

קישורים חיצוניים
----------------

ויקישיתוף מדיה וקבצים בנושא **פארק יויוגי** בוויקישיתוף
* 

* אתר האינטרנט הרשמי של פארק יויוגי (ביפנית)
* Tokyo Metropolitan Parks Guide, Yoyogi Information

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00640072
* VIAF: 252092689
* WorldCat: viaf-252092689

 |
**כנף קרב 50** (בגרמנית: **Jagdgeschwader 50**) הייתה כנף מטוסי קרב של הלופטוואפה במלחמת העולם השנייה, אשר הייתה מיועדת ליירוט מטוסי הפצצה תקיפה וסיור של בעלות הברית ובמיוחד מטוסי דה הבילנד מוסקיטו של חיל האוויר המלכותי. היחידה נחשבה לכישלון, ופורקה שלושה חודשים בלבד לאחר הקמתה.

היסטוריה
--------

התכנון להקמת כנף מטוסי קרב אשר תיועד ליירוט מטוסי הפצצה תקיפה וסיור של בעלות הברית ובמיוחד מטוסי דה הבילנד מוסקיטו של חיל האוויר המלכותי, הוכנה בידי הרמן גרף כבר ביוני 1943. ביולי של אותה שנה החלו להגיע מטוסי ה-Bf 109G-5 שיועדו ללחימה בגובה רב, אולם הכנף הוגדרה כמבצעית רק ב-21 ביולי של אותה שנה, וב-15 באוגוסט ניתן לה שמה הרשמי Jagdgeschwader 50, וגרף מונה כמפקדה. מרבית המטוסים בכנף היו מסרשמיט Bf 109, ויועדה בעתיד לעשות שימוש במטוסי מסרשמיט Me 163. אולם בהדרגה כאשר בעלות הברית החלו להפציץ את אירופה התברר שהמסרשמיטים לא שקולים למוסקיטו, והיו מוצלחים יותר נגד המפציצים הכבדים שהפעיל חיל האוויר של ארצות הברית.

גרף הורשה לבחור בעצמו את מפקדי הכנף, והוא בחר שלושה מבין ידידיו הוותיקים אלפרד גריסלאבסקי, ארנסט סוב והיינריך פילגראבה. הכנף התחלקה לשלושה להקים (*Gruppe*), שכל אחד מהם חולק לטייסות. היחידה נודעה לשמצה בחוסר המשמעת הצבאית שלה, גראסליבסקי כותב ביומנו: "היחידה שאינה צבאית ביותר בכל הוורמאכט". כאמור היחידה לא הפגינה ביצועים מרשימים, נחשבה לכישלון מוחלט, ופורקה באוקטובר שלושה חודשים בלבד לאחר הקמתה. בסה"כ נהרגו שישה מבין אנשיה, ו-13 ממטוסיה הופלו.

מבנה
----

הכנף חולקה על פי המבנה הבא:

* **להק I**‏ (I./JG50)
* **להק II**‏ (II./JG50)
* **להק III**‏ (III./JG50)

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **כנף קרב 50 (לופטוואפה)** |

* כנף קרב 50 באתר lexikon-der-wehrmacht (בגרמנית)
* כנף קרב 50 באתר feldgrau.com (באנגלית)
* כנף קרב 50 באתר The Luftwaffe, 1933-45 (באנגלית)

הערות שוליים
------------

1. 1 2 3  כנף קרב 50 באתר לקסיקון הוורמאכט
2. ↑  כנף קרב 50 באתר הלופטוואפה
הגנרל **פרנסואה אל-חאג'** (בערבית: **فرانسوا الحاج**, תעתיק מדויק: **פראנסוא אלחאג'**; 28 ביולי 1953 - 12 בדצמבר 2007) היה איש צבא לבנוני נוצרי מרוני אשר נרצח בהתפוצצות מכונית תופת. אל-חאג' נודע כבעל דעות פרו-סוריות ונחשב לאחד ממקורביו של מישל סולימאן נשיא לבנון בשנים 2008–2014.

ביוגרפיה
--------

אל-חאג' נולד בכפר המרוני רמיש אשר בנפת בינת גבייל, מחוז אל-נבטיה שבדרום לבנון. בגיל 19 נרשם לאקדמיה הצבאית של צבא לבנון, סיים את לימודיו באקדמיה בדרגת סגן, והתגייס לצבא הלבנוני. בשנת 2002 קיבל דרגת גנרל.

לאל-חאג' עבר צבאי עשיר בצבא לבנון ובעת הרצחו היה ראש אגף המבצעים בצבא לבנון. הוא פיקד על מספר רב של פעולות הצבא ביניהן על הפעולה במחנה הפליטים הפלסטיני נהר אל-בארד, בו נלחם צבא לבנון במחבלים מוסלמים מארגון הטרור "פתח אל-אסלאם" במשך 106 ימים. בפעולה זו נהרגו 427 איש, 106 מהם חיילי צבא לבנון.

אל-חאג' היה המועמד המוביל להחליף את מישל סולימאן בתפקיד מפקד צבא לבנון (הרמטכ"ל הלבנוני) לאחר שזה נבחר כמועמד פשרה בין הקואליציה והאופוזיציה בלבנון לכהן בתפקיד נשיא לבנון לאחר תום כהונתו של אמיל לחוד ב-23 בנובמבר 2007.

לאל-חאג' תואר ראשון במתמטיקה והוא דיבר ארבע שפות: ערבית, אנגלית, צרפתית ואיטלקית. היה נשוי ואב לשלושה ילדים.

ההתנקשות בחייו
--------------

בבוקר ה-12 בדצמבר 2007 התפוצצה בפרבר הנוצרי בבעבדא שבמזרח ביירות, סמוך לארמון הנשיאות, מכונית תופת. בפיגוע זה נהרגו שישה אנשים ומספר רב נפצעו. בין ההרוגים היה הגנרל אל-חאג', שהפיגוע כוון, ככל הנראה, נגדו. פיצוץ זה אירע כשש שעות לאחר שרימון הלם הושלך בפרבר הנוצרי עין רומאנה.

שום גוף לא קיבל על עצמו את האחריות להתנקשות. המזרחן אייל זיסר טען שהעומדים מאחורי ההתנקשות הם ארגונים תומכי אל-קאעידה, אך לא שלל את האפשרות שסוריה או שליחה, ארגון חזבאללה, הם האחראים. הממשל הסורי גינה את הפיגוע והטיל את האחריות לביצועו על ישראל. סוכנות הידיעות הסורית מסרה כי בשנת 1976 פוצצו גורמים ישראליים את מכוניתו של אל-חאג', לאחר שזה סירב לשתף עמם פעולה. בין השאר, נטען כי הגורמים המתנקשים הם דווקא מהמחנה הנוצרי בלבנון, המתנגדים למישל עאון, בעל בריתו של אל-חאג'.

את ההתנקשות גינו בחריפות גורמים רבים בראשם הקואליציה האנטי סורית והאופוזיציה ברשות חזבאללה. כמו כן, נשמעו גינויים מצד הבית הלבן והממשל האמריקאי, סוריה, גרמניה, צרפת, מזכ"ל האו"ם באן קי מון וסעד חרירי, בנו של ראש הממשלה הסוני לשעבר, אשר התנגד לנוכחות הסורית בלבנון וחוסל גם הוא. חרירי כינה את ההתנקשות "פשע טרוריסטי חדש". בהודעה שפרסם הוא אמר כי "הפיצוץ הנפשע הוא חוליה נוספת בשרשרת של פעולות טרור הפוגעות בלבנון ובמוסדותיה, כשבראשם הצבא".

לאחר ההתנקשות, פנה ראש ממשלת לבנון, פואד סניורה, למזכ"ל האו"ם וביקש עזרה בחקירת ההתנקשות. המזכ"ל העביר את הבקשה למועצת הביטחון של האומות המאוחדות.

קישורים חיצוניים
----------------

* מאמר רקע על אל-חאג' באתר הרשמי של צבא לבנון
* ניר יהב, מי חיסל את הגנרל הלבנוני?, וואלה!
* ניר יהב, סוריה: ישראל מרוויחה מהחיסול בלבנון, וואלה!
* רועי נחמיאס, המפסידה: לבנון, באתר ynet, 12 בדצמבר 2007
* רועי נחמיאס והסוכנויות, לבנון: מפקד הצבא הבא חוסל ליד ארמון הנשיאות, באתר ynet, 12 בדצמבר 2007
* סניורה ביקש סיוע מהאו"ם בחקירת רצח מפקד הצבא המיועד, אתר הארץ
**לשכת החוקרים הפרטיים בישראל** (באנגלית:**The Israeli** **Bureau of Private Investigators I.B.P.I**) היא עמותה שהוקמה בשנת 1982 מתוך צורך בהקמת גוף יציג שירכז ויאגד את החוקרים הפרטים בישראל. בין מטרותיה של העמותה: קידום ושמירה על מעמדו ומקצועיותו של החוקר הפרטי בישראל.

בלשכה חברים מאות חוקרים וחוקרות המשלמים דמי חבר שנתיים. נציגי ועד הלשכה מוזמנים לישיבות המחלקה לרישוי חוקרים פרטיים ושירותי שמירה במשרד המשפטים כגורם המייצג את החוקרים בארץ. ועד הלשכה מונה תשעה חברים, בנוסף מכהנים שלושה חברים בוועדת ביקורת. ועדים אלו הם ועדים נבחרים. בנוסף ישנן ועדות משנה ממונות על ידי הוועד הנבחר.

החל משנת 2019 מכהן אסף ויצמן כיושב ראש הלשכה. בינואר 2022 נבחר לקדנציה נוספת.

מטרות העמותה
------------

* לשמש ארגון יציג שהוא המייצג היחידי של החוקרים הפרטיים בכל ענייניהם הן בארץ והן בארגונים מקצועיים בינלאומיים.
* לקדם את האינטרסים המקצועיים והכלכליים המשותפים של החוקרים הפרטיים ובעלי משרדי החקירות בישראל.
* לקדם את מעמדו החוקי והציבורי של מקצוע החקירות הפרטיות.
* לקדם את האינטרס הציבורי בתחום החקירות הפרטיות.
* לפעול לשיפור רמתם המקצועית ותנאי עבודתם של החוקרים הפרטיים.

היסטוריה
--------

בישראל נחקק חוק חוקרים פרטיים ושרותי שמירה בשנת 1972 (תשל"ב). בחוק בין השאר, נקבעה ההגדרה כי חוקר פרטי הוא מי שקיבל רישיון לעסוק באיסוף ידיעות על הזולת והוא אמור לפעול במסגרת משרד לחקירות שבראשו עומד מי שקיבל רישיון לקיום משרד חקירות. כלומר נוצרו מעמדות על פי החוק. מעמדות אלה מהוות "אבן נגף" בניהול ענף החקירות בישראל מאז ועד היום.

עד היום ועד בכלל נותר החוק למעשה כפי שהוא חוקק במקור. נערכו בו מספר קל של שינויים מינוריים הנובעים מחקיקת חוקי יסוד וחוקים אחרים שלא התאימו. כמו הגבלת גיל והגבלת חופש העיסוק ואחרים.

העמותה שהוקמה בראשית דרכה נקראה **"האיגוד הישראלי של בעלי משרדי החקירות" א.י.מ**. בראש העמותה הזאת כיהנו וותיקי הענף ומוביליו מ 1982, עד 1995. הבולט ביניהם היה אהרון סיוון, עוד היו עופרה שפירא, איזי שרצקי ואחרים. בסוף שנות ה-80 תחילת שנות ה-90 עקב ויכוח אסטרטגי בין חברי העמותה האם לשלב בה גם חוקרים פרטיים שאינם בעלי רישיון לקיום משרד, חל פיצול - החברים מוקה קריגר ומישל חדד הקימו עמותה שנייה בשם **א.ח.פ. - איגוד חוקרים פרטיים**. ב-1995 החליטה הנהלת העמותה בראשות גיורא יבין, גבי בר גיורא ושמוליק גוזמן, לקבל כחברים בעמותה גם חוקרים פרטיים שאינם בעלי רישיון למשרד וגם מתאמנים ולשנות את השם ל - **לשכת חוקרים פרטיים בישראל**. בשנת 2001 התאחדו א.י.מ. וא.ח.פ. בשנת 2016 התאחדו מספר חוקרים פרטיים שוב להקמת גוף חדש בשם **"איגוד החוקרים הפרטיים"** בטענה כי הלשכה איננה מתפקדת לטובת כלל הציבור, וביוני 2018 התאחדו העמותות לתוך הלשכה הקיימת היום.

קישורים חיצוניים
----------------

* אתר האינטרנט הרשמי של לשכת החוקרים הפרטיים בישראל
* חן מענית, ‏מכרז החוקרים הפרטיים של הרכבת לא עומד בדרישות החוק, באתר גלובס, 24 ביולי 2018

הערות שוליים
------------

1. ↑  עמותת לשכת חוקרים פרטיים בישראל, באתר גיידסטאר
2. ↑  תומר גנון, החוקרים הפרטיים מתאחדים: יפעלו לקבל גישה בחוק למאגרי מידע ממשלתיים, באתר כלכליסט, 21 ביוני 2018
3. ↑  קוד האתי לחוקרים פרטיים, משרד המשפטים
4. ↑  הודעת לשכת חוקרים פרטיים בישראל על תוצאות הבחירות לוועד המנהל, 3 בינואר 2019
5. ↑  הודעת לשכת חוקרים פרטיים בישראל על תוצאות הבחירות לוועד המנהל, 7 בינואר 2022

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"לשכת החוקרים הפרטיים בישראל"**.
**קרל אנתוני פלק-גרמר** (באנגלית: **Carl Anthony Falk-Gramer**; לבית פלק; נולד ב-17 באוגוסט 1980 בסטוקהולם), הוא כותב שירים, מפיק מוזיקלי ומוזיקאי שוודי שעבד עם אמנים בין-לאומיים כמו דמי לובאטו, ואן דיירקשן, 5 Seconds of Summer, ניקי מינאז', אלי גולדינג, מדונה, אביצ'י, אריאנה גרנדה, צ'ארלי פות', ג'ייסון דירולו, וסטלייף, הילרי דאף ואיגי אזליה.

ביוגרפיה וקריירה
----------------

כתלמיד, פלק למד בבית הספר למוזיקה של אדולף פרדריק בסטוקהולם. לאחר מכן, הוא הצטרף ל-"The Location" ב-2002, חברת הפקה והוצאה חדשה שהוקמה על ידי חברי צ'יירון לשעבר, כריסטיאן לונדין, אנדראס קרלסון וג'ייק שולץ, כשהם שוכרים את אולפני צ'יירון לשעבר. פלק עזב את "The Location" ב-2007 והתמקם מחדש בלוס אנג'לס באפריל 2010 כדי לחבור לרמי יעקב וסטיב אנג'לו (Swedish House Mafia). בשנת 2015, עבד עם הזמרת-יוצרת האמריקאית על *Rebel Heart* כאשר השתתף בכתיבת השיר "Devil Pray". בנוסף לכך, השתתף ביצירת שני שירי הדמו "Addicted" ו-"Borrowed Time" שנכללו במיני-אלבום דמו בעל אותו השם, שהופץ באותה העת.

בין היתר, עבד על הלהיט "Starships" של הראפרית ניקי מינאז' שזכה להצלחה בין-לאומית.

קישורים חיצוניים
----------------

הערות שוליים
------------

1. ↑  Name Carl FalkRole SongwriterAlbums Multitude EP, Mosaic EP, Entry EPSimilar People Rami Yacoub, Savan Kotecha, Kristian Lundin, Wayne Hector, Shellback, Carl Falk - Alchetron, The Free Social Encyclopedia, Alchetron.com, ‏2017-08-18 (באנגלית אמריקאית)
2. ↑  Britta Reque-Dragicevic, Chatting It Up With: Carl Falk, American Songwriter, ‏2012-07-12 (באנגלית אמריקאית)
3. ↑  *Madonna - Rebel Heart Album Reviews, Songs & More | AllMusic* (באנגלית), נבדק ב-2023-04-01
4. ↑  *Rebel Heart*, 2015-03-10, נבדק ב-2023-04-01
5. ↑  *Rebel Heart - EP by Madonna* (באנגלית אמריקאית), 2015-03-16, נבדק ב-2023-04-01
6. ↑  *Madonna - Rebel Heart EP* (באנגלית), נבדק ב-2023-04-01
7. ↑  *Nicki Minaj – Starships*, נבדק ב-2023-04-01
**הפיצוץ בשוק צ'רקיזובו במוסקבה בשנת 2006** התרחש ב-21 באוגוסט 2006, כאשר פצצה מתוצרת עצמית בהספק של יותר מקילו TNT התפוצצה בשוק צ'רקיזובו במוסקבה, שפקדו אותה רוכלים זרים. בשנת 2008 נשפטו שמונה מחברי הארגון הגזעני "המושיע" (*Спас*) בגין תפקידיהם בהתקפה.

סוחרים רבים בשוק הם מאסיה והקווקז. החל מ-3 באוקטובר 2006 אושרו 13 הרוגים: שישה אזרחי טג'יקיסטן, שלושה אזרחי אוזבקיסטן, שני אזרחי רוסיה, אישה מבלארוס וגבר שהיה אזרח סיני. שמונה בני אדם מתו במקום, שניים בבית החולים באותו יום בהפצצה ושלושה במועד מאוחר יותר. האדם האחרון שמת מההפצצה היה אדם שהיה אזרח טג'יקיסטן, שמת מפציו ב-28 בספטמבר 2006 בבית חולים.

שני חשודים רוסים אתניים נעצרו, והתובע הכללי של מוסקבה, יורי סיומין, האשים אותם ברצח בעל רקע גזעני. הפרקליטות האשימה רשמית שלושה סטודנטים, אולג קוסטירוב, איליה טיכומירוב (שניהם בני 20) ואת ולרי ז'וקובצב (בן 18) באשמת רצח על רקע גזעני ב-22 באוגוסט. חקירת המשטרה הסתיימה ב-7 באוגוסט 2007.

על פי נתוני החקירה, קוסטירוב, טיכומירוב וז'וקובצב היו חברים במועדון הלאומני "המושיע". נגד מנהיג המועדון, ניקולאי קורוליוב (קצין פ.ס.ב. לשעבר), ושני חברי מועדון נוספים, סרגיי קלימוק וסטודנט באקדמיה לשוטרים ניקיטה סניוקוב, הוגש כתב אישום משותף עם קוסטירוב, טיכומירוב וז'וקובצב באשמת רצח, טרור, ארגון כנופיית פשע, ייצור ואחסון לא חוקיים של חומרי נפץ. סניוקוב הואשם גם ברצח סטודנט ארמני ברכבת התחתית. לכאורה, הקושרים ביצעו פיצוצים רבים בעבר, ללא קורבנות, ופוצצו חנויות בבעלות אזרית, הוסטל לפליטים ארמניים ומשרד של מגדת עתידות ילידת גרוזיה.

ב-15 במאי 2008, לאחר שניתן פסק דין אשם במשפט המושבעים, קיבלו קורוליוב, קלימוק, טיכומירוב וקוסטירוב עונש מאסר עולם. ז'וקובצב קיבל 20 שנות מאסר, סניוקוב, 13 שנים ושני הסטודנטים שהעבירו את הפצצה לשוק בפועל, דמיטרי פדוזיינקוב וניקולאי קצ'אלוב רק שנתיים (בית המשפט החליט שהם לא חלק מ"מפעל הפשע"). מאוחר יותר באותו חודש הוגש ערעור לבית המשפט העליון על ידי המורשעים. פדוזיינקוב וקצ'אלוב שוחררו מהכלא ב-20 במרץ 2009 לאחר שריצו את עונשם. ערעורים של אסירים אחרים עדיין התנהלו נכון לאותה תקופה.

באוגוסט 2010 פורסם כי קורוליוב וקוסטירוב חשודים גם ברצח אזרח סיני בדקירה במוסקבה ב-19 במאי 2006.

הערות שוליים
------------

1. ↑  Market Blast Kills 10 and Injures 55
2. ↑  Danilova, Maria (22 באוגוסט 2006). "2 Accused of Hate Crime in Moscow Blast". *The Washington Post*. `{{cite news}}`:  (עזרה)
3. ↑  "Moscow attack 'may be race hate'". *BBC News*. 22 באוגוסט 2006. `{{cite news}}`:  (עזרה)
**גפן גנני** (23 ביולי 1987) היא שחקנית קולנוע ותיאטרון ובמאית ישראלית.

ביוגרפיה
--------

גנני, ילידת תל אביב, היא בתו של גדעון גנני, מייסד קרן מקור לסרטי קולנוע וטלוויזיה. היא בוגרת תיכון עירוני ה' במגמת תיאטרון. בוגרת בית הספר לביטוי בימתי "הדרך".

בשנת 2013 שיחקה גנני בתפקיד ראשי בסרט "סופעולם" בבימויה של רוני קידר.

בשנת 2014 שיחקה בסרט "יונה" בבימויו של ניר ברגמן.

בשנת 2016 כתבה וביימה את הסרט הקצר "מי שטוב לו", בשיתוף עם מורן רוזנבלט, אשר זכה לתמיכה של הפסטיבל הגאה TLV FEST וזכה בתואר הסרט העצמאי הקצר הטוב ביותר בפסטיבל הסטודנטים ה-18. הסרט הוצג בפסטיבלים שונים בעולם.

בשנת 2017 שיחקה בתפקיד ראשי בסרט "תפקיד משנה" בבימויו של ניר גילת.

במרץ 2022 החלה להופיע בסדרה שנות הירח של היוצר אביב גפן, בדמותה של איגי וקסמן.

### תיאטרון

בשנת 2015 ייסדה גנני את קבוצת "אנסמבל טירסטיק". היא כתבה וביימה את המחזמר "טירסטיק – מחזמר על רצח". המחזמר מוצג כיום בתיאטרון תמונע.

חיים אישיים
-----------

גנני חיה בתל אביב עם בת זוגה.

קישורים חיצוניים
----------------

ויקישיתוף מדיה וקבצים בנושא **גפן גנני** בוויקישיתוף
* 
* גפן גנני, ברשת החברתית פייסבוק

* גפן גנני, במיזם "אישים" לתיעוד היצירה הישראלית

* גפן גנני, במסד הנתונים הקולנועיים IMDb (באנגלית)

הערות שוליים
------------

1. ↑  Resight- info@resight.co.il, גפן גנני Gefen Ganani, באתר www.litvin-agency.com (באנגלית)
2. 1 2 3  גפן גנני, באתר www.tmu-na.org.il
3. ↑  18, הפסטיבל הבינלאומי לסרטי סטודנטים
4. ↑  גפן גנני – Israeli Dramatists Website, באתר dramaisrael.org
5. ↑  אתר למנויים בלבד מאי פלטי, לגפן גנני נמאס מקולנוע אז היא ביימה מחזמר אייטיזי על רצח בבית בושת, באתר הארץ, 08 בינואר 2019
6. ↑  TEARSTICK / טירסטיק - מחזמר על רצח, באתר www.tmu-na.org.il
בתחום הפיננסים, **מניית צמיחה (Growth stock)** היא מנייה של חברה המייצרת תזרים מזומנים חיובי ובר קיימא ואשר הכנסותיו ורווחיו צפויים לעלות בקצב מהיר יותר מאשר החברה הממוצעת באותו ענף. לחברת צמיחה בדרך כלל יש יתרון תחרותי כלשהו (מוצר חדש, פטנט פורץ דרך, התרחבות מעבר לים) המאפשר לה להדוף את המתחרים. מניות צמיחה בדרך כלל מניבות דיבידנדים קטנים יותר, מכיוון שהחברה בדרך כלל משקיעה מחדש את הרווחים שנותרו בפרויקטים הוניים.

מניות צמיחה עשויות להיות בכל מגזר או תעשייה ובדרך כלל נסחרות ביחס מחיר לרווח (P/E) גבוה. לרוב אין להן רווחים מיידיים, אבל למשקיעים יש ציפיות לרווחים בעתיד.

מכיוון שהמשקיעים משלמים מחיר גבוה עבור מניית צמיחה, בהתבסס על ציפיות, אם הציפיות הללו לא מתממשות, מניות הצמיחה יכולות לראות ירידות דרמטיות.

קריטריונים
----------

אנליסטים מחשבים את ההחזר על ההון (ROE) על ידי חלוקת הרווח הנקי של החברה להון משותף ממוצע. כדי לסווג כמניה צמיחה, אנליסטים מצפים בדרך כלל מחברות להשיג תשואה של 15 אחוזים ומעלה על ההון. CAN SLIM היא שיטה המזהה מניות צמיחה ונוצרה על ידי ויליאם אוניל (אנ'), ברוקר ומו"ל של *Investor's Business Daily* (אנ').

צמיחה לעומת השקעות ערך
----------------------

מאז 1982, מניות הצמיחה היו בעלות ערך גבוה יותר ממניות הערך במהלך מספר שנים. בשאר השנים, מניות הערך השתפרו. בחמש השנים שקדמו לבועת הדוט-קום, מניות הצמיחה הצליחו יותר ממניות הערך, אך ביתר השנים מניות הערך בדרך כלל הצליחו יותר.

חוקרים טוענים כי מניות הצמיחה עולות על מניות הערך בטווח הארוך.

יש יועצים המציעים להשקיע מחצית מהתיק באמצעות גישת הערך ואת החצי האחר בגישת הצמיחה.

ראו גם
------

* השקעות ערך
* מכפיל PEG
* המודל של בנג'מין גראהם

קישורים חיצוניים
----------------

* מניית צמיחה, באתר אנציקלופדיה בריטניקה (באנגלית)

הערות שוליים
------------

1. ↑  Tobias Basse, Tony Klein, Samuel A. Vigne, Christoph Wegener, U.S. stock prices and the dot.com-bubble: Can dividend policy rescue the efficient market hypothesis?, **Journal of Corporate Finance** 67, 2021-04-01, עמ' 101892 doi: 10.1016/j.jcorpfin.2021.101892
2. ↑  Hsuan-Chi Chen, Robin K. Chou, Chien-Lin Lu, Saving for a rainy day: Evidence from the 2000 dot-com crash and the 2008 credit crisis, **Journal of Corporate Finance** 48, 2018-02-01, עמ' 680–699 doi: 10.1016/j.jcorpfin.2017.12.025
3. ↑  N. Beneda, Growth stocks outperform value stocks over the long term, **Journal of Asset Management** 3, 2002-09-01, עמ' 112–123 doi: 10.1057/palgrave.jam.2240070
4. ↑  Robert S. Harris, Felicia C. Marston, Value versus Growth Stocks: Book-to-Market, Growth, and Beta, **Financial Analysts Journal** 50, 1994-09, עמ' 18–24 doi: 10.2469/faj.v50.n5.18
אין תמונה חופשיתאין תמונה חופשית
**אודי ניסן** (נולד ב־1967) הוא כלכלן ישראלי ופרופסור בבית הספר פדרמן למדיניות ציבורית באוניברסיטה העברית בירושלים. ניסן כיהן בעבר כממונה על התקציבים וכמנהל רשות החברות הממשלתיות ובתפקידים שונים במשק הישראלי כגון יו"ר דלק.

ביוגרפיה
--------

נולד לרחל ומרדכי (מנתא) ניסן. אביו היה פרופסור מן המניין בבית הספר לחינוך באוניברסיטה העברית. בעל תואר ראשון ושני בכלכלה ומנהל עסקים מהאוניברסיטה העברית.

בין השנים 1992–1999 עבד במספר תפקידים באגף התקציבים במשרד האוצר בין היתר כראש תחום משק המים, רכז תיירות, רכז ורפרנט תחום מינהל מקרקעי ישראל ודיור ממשלתי. בשנים 1999–2002 כיהן כמנכ"ל הרשות לפיתוח ירושלים.

בין השנים 2003–2007 למד לדוקטורט בכלכלה ציבורית באוניברסיטה העברית. את הפוסט דוקטורט שלו עשה בית הספר קנדי למדיניות ציבורית באוניברסיטת הרווארד. ריכז את תוכנית עתידים - צוערים למנהל ציבורי באוניברסיטה העברית.

בין השנים 2007–2009 כיהן כמנהל רשות החברות הממשלתיות.

מ־2009 ועד 2011 כיהן ניסן כממונה על התקציבים. תקופה זו בלטה במחאה החברתית ב־2011 סביב יוקר המחיה. במסגרת תפקידו כיהן במספר ועדות ציבוריות כגון ועדת ששינסקי (חוק הנפט).

בין השנים 2013–2016 כיהן כיו"ר דירקטוריון דלק ישראל. ולאחר מכן המשיך לכהן בדירקטוריונים של ארגונים פרטיים וציבוריים כגון בצלאל, עזריאלי - מכללה אקדמית להנדסה ירושלים, מדרשת שדה בוקר, הראל השקעות.

מכהן כחבר בוועדה לבדיקת מינויים לפי חוק החברות הממשלתיות.

חיים אישיים
-----------

ניסן מתגורר בירושלים, נשוי ואב לארבעה.

שניים מאחיו מרצים גם הם באוניברסיטה העברית: איתי ניסן-רוזן בחוג לפילוסופיה ובתוכנית המשולבת: פילוסופיה, כלכלה ומדע המדינה ופרופ' נעם ניסן בבית הספר למדעי המחשב.

הערות שוליים
------------

1. ↑  אדריאן פילוט, אודי ניסן: "אסור לבזבז את כל התחמושת במערכה הראשונה של המגפה", באתר כלכליסט, 21 ביולי 2020
2. ↑  אודי ניסן, באתר גלובס, ‏2009-06-23
3. 1 2  ד"ר אודי ניסן הוא הממונה על התקציבים החדש, באתר כאן ישראל | kanisrael | כאן נעים | kan-naim, ‏2009-05-26
4. 1 2  ליאור גוטמן, כלכליסט, מהאוצר לתשובה: אודי ניסן - יו"ר דלק ישראל, באתר ynet, 27 בנובמבר 2012
5. ↑  תבנית:כל רגע
**מיה איידן** (נולדה ב-25 באוקטובר 1974) היא עיתונאית ישראלית וכתבת הרווחה של חדשות 13.

ביוגרפיה
--------

מיה איידן החלה את עבודתה העיתונאית כחברת מערכת התוכנית "משעל חם" ששודרה בערוץ 2. לאחר מכן היא מונתה ככתבת רווחה בחדשות HOT באזור המרכז.

היא שימשה ככתבת אתר ynet בארצות הברית ולאחר חזרתה לישראל הצטרפה למערכת תוכנית התחקירים "קופסא שחורה" בערוץ 2 בהגשת עמנואל רוזן וענת גורן.

לאחר מכן החלה לשמש בחדשות השבת של ערוץ עשר כתחקירנית וככתבת מגזין.

משנת 2010 היא משמשת הכתבת הרווחה בערוץ.

בשנת 2015 קיבלה אות הוקרה לאיש תקשורת מטעם קרן שלם על סדרת כתבות "שווים" שעסקה בבעלי מוגבלויות והתמודדותם עם בירוקרטיה ושודרה במהדורת החדשות המרכזית של ערוץ עשר.

בפברואר 2018 שודר בערוץ עשר סרט התעודה שיצרה "דאון טאון תל אביב", על בסיס סדרת כתבות בנושא דרום תל אביב ששודרה בחדשות הערוץ.

חיים אישיים
-----------

איידן בוגרת בית הספר כותרת לתקשורת ובעלת תואר ראשון בתקשורת. מתגוררת בתל אביב.

קישורים חיצוניים
----------------

* 

* מיה איידן, ברשת החברתית פייסבוק

* מיה איידן, ברשת החברתית אקס (טוויטר)

* מיה איידן, ברשת החברתית אינסטגרם
* מיה איידן, במסד הנתונים הקולנועיים IMDb (באנגלית)
* מיה איידן באתר החדשות 13

הערות שוליים
------------

1. ↑  אמילי גרינצווייג‏, כתבים חדשים בחדשות 10, באתר וואלה!‏, 25 באוגוסט 2010
2. ↑  אלכסנדר כץ, אות הוקרה הוענק למיה איידן מ'חדשות 10' על סדרת הכתבות "שווים", באתר אייס, 22 בנובמבר 2015
אנה ולנטינוביץ'
**אנה ולנטינוביץ'** (**Anna Walentynowicz**;‏ 13 באוגוסט 1929 - 10 באפריל 2010) הייתה פעילה פולנית בארגון עובדים, אשר פיטוריה מעבודה בנמל גדנסק בשנת 1980 הובילו להקמת ארגון העובדים החופשי סולידריות. היא נחשבת לגיבורה לאומית בפולין.

אודות
-----

ולנטינוביץ' נולדה ברובנו שבאוקראינה של היום והתייתמה מהוריה במהלך מלחמת העולם השנייה. היא החלה לעבוד בנמל לנין שבגדנסק בשנת 1950. תחילה שימשה כרתכית ואחר כך כמפעילת מנוף. בזכות חריצותה בעבודה הוכרה כ"גיבורת עבודה סוציאליסטית" על ידי המשטר הקומוניסטי של פולין, אולם בשנות השבעים החלה לאבד את אמונה בו. היא מעולם לא הייתה חברה במפלגה הקומוניסטית, והייתה קתולית אדוקה, אשר האמינה בצדק חברתי. בחייה המאוחרים הושפעה מאוד מהאפיפיור יוחנן פאולוס השני, עמו פיתחה ידידות אישית. 

היא החלה בפעילות ציבורית לאחר שלמדה שהממונים בנמל גונבים כספי בונוס שהיו אמורים להגיע לעובדים. בעקבות פעילות זאת החלה המשטרה החשאית להתנכל לה.

בשנת 1978 היא הצטרפה לאיגוד העובדים החופשי, אשר פעל בנפרד ממפלגת השלטון הקומוניסטית. היא עזרה בהפצת העלון המחתרתי של האיגוד ברחבי הנמל. עקב השתתפותה באיגוד לא חוקי היא פוטרה מעבודתה ב-7 באוגוסט 1980, כחמישה חודשים לפני שהייתה אמורה לצאת לפנסיה. ההחלטה הזאת עוררה את כעסם של חבריה לעבודה, אשר פתחו בשביתת מחאה על כך ב-14 באוגוסט. שביתה זו הובילה להקמת ארגון סולידריות.

לאחר נפילת הקומוניזם בשנת 1989 התרחקה ולנטינוביץ' מפוליטיקה, מארגוני העובדים וגם מסולידריות. בשנת 2000 סירבה לקבל תושבות של כבוד מהעיר גדנסק. 

ולנטינוביץ' נהרגה בשנת 2010 בהתרסקות מטוס חיל האוויר הפולני ברוסיה, יחד עם בכירים בשלטון הפולני. היא נקברה בעיר מגוריה גדנסק. בשנת 2012 נערך לה טקס קבורה נוסף, לאחר שהתברר שגופתה הוחלפה בטעות בגופה אחרת.

קישורים חיצוניים
----------------

ויקישיתוף מדיה וקבצים בנושא **אנה ולנטינוביץ'** בוויקישיתוף
* ביוגרפיה קצרה
* אבנר שפירא, החברים מפגינים סולידריות, באתר הארץ, 24 בפברואר 2007
* אנה ולנטינוביץ', באתר "Find a Grave" (באנגלית)
* אנה ולנטינוביץ', ברשת החברתית Goodreads

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15065009d (data)
* GND: 119251760
* ISNI: 0000 0000 7846 5001
* LCCN: no2006131665
* NDL: 001102477
* NKC: js20100430005
* NLA: 40543068
* NLP: a0000001179522
* SUDOC: 100947824
* VIAF: 69218698
* WorldCat: lccn-no2006131665

 |
**אטלנטיקה** היא להקת רוק ישראלית.

אודות הלהקה
-----------

הלהקה הוקמה בשנת 2006 על ידי רמי דוידוף, ושאבה את מקורותיה ממוזיקת הרוק של שנות ה-70 לצד מוזיקה קלאסית.

הלהקה פתחה ב-2006 את פסטיבל הקולנוע בבריכת הסולטן שבירושלים עם הסינגל "בן המלך" מתוך האלבום הראשון (שנבחר לשיר נושא בסרט מישהו לרוץ איתו).

ב-2014 כתב רמי דוידוף סדרת דרמה קומית, בהפקת Hot 3, הנקראת אטלנטיקה, המגוללת את סיפורה של הלהקה בדרכה להוצאת האלבום הראשון. בסדרה השתתפו: אלון חמאווי, טל פרידמן, שלומי קוריאט, שי אביבי, יורם טולדנו ועוד. כמו כן, חברי להקת Deep Purple איאן גילן ורוג'ר גלובר, שהשתתפו בה בתפקיד עצמם. הסדרה זכתה להצלחה ובפסקול שולבו שירי הלהקה מהאלבומים הראשון והשני.

במאי 2016 עם סיום מסע ההופעות לרגל השקת האלבום השני, חיממה אטלנטיקה את להקת Deep Purple בלייב פארק ראשון לציון מול כ-15,000 צופים.

נכון לשנת 2019 מופיעה הלהקה ברחבי הארץ במסגרת סיבוב הופעות לרגל אלבומה השלישי In Jerusalem (אין ג'רוזלם).

אלבומים
-------

  


|  | שנת הוצאה | שם האלבום | הפקה |
| --- | --- | --- | --- |
| 1 | 2009 | **שוב בבוקר** | התו השמיני |
| 2 | 2015 | **אין לי מה** | רן שם טוב |
| 3 | צפוי לצאת ב-2019 | **In Jerusalem** | לינקטון |

חברי הלהקה
----------

* רמי דוידוף - שירה, גיטרה, מילים ולחן
* הרצל חוג'ה - גיטרה מובילה, קולות
* ינקי בכר - גיטרה מלווה, קולות
* רומן אלקין - תופים
* בן ארגמן - גיטרה בס
* אורלי אסיה - יח"צ וניהול הלהקה

חברים לשעבר:

* ראול כהן - גיטרה חשמלית
* משה שי - תופים ושירה
* אייל פישר - גיטרה בס
* תום קמינסקי - גיטרה חשמלית
* ליאם בכר - תופים

קישורים חיצוניים
----------------

* 

* אתר האינטרנט הרשמי של אטלנטיקה
* אטלנטיקה, ברשת החברתית פייסבוק
* ערוץ היוטיוב של להקת אטלנטיקה
* אסף נבו, ‏מישהו לנגן איתו, באתר ‏מאקו‏, 30 באפריל 2009
* nrg - אבודים באטלנטיקה: יום יום שיר עם רמי דוידוף
* אטלנטיקה שרה "דיגידן". האזינו, באתר וואלה!‏, 12 באוגוסט 2015

הערות שוליים
------------

1. ↑  שוב בבוקר - האלבום המלא
2. ↑  אין לי מה - האלבום המלא

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007396197305171

 |
**מריו דל מונקו** (באיטלקית: **Mario del Monaco**;‏ 27 ביולי 1915, פירנצה - 16 באוקטובר 1982, מסטרה) היה זמר טנור איטלקי, שמעריציו ראו בו את אחד הטנורים הגדולים ביותר במאה ה-20.

חייו
----

### לימודי מוזיקה

דל מונקו נולד למשפחה פלורנטינית מוזיקלית בת המעמד הגבוה. כילד למד נגינה בכינור אך גילה משיכה נלהבת לשירה. הוא סיים את קונסרבטוריון רוסיני בפזארו, שם הכיר את רנאטה טבאלדי ושר עמה לראשונה. בשנות החמישים נחשבו השניים לצמד אופראי ממדרגה ראשונה. מאסטרו רפאלי הכיר בכישרונו ועזר לו בראשית הקריירה. דל מונקו נשא לאישה את רינה פיליפיני בשנת 1941.

### קריירה

דל מונקו החל בקריירה של זמר טנור אופראי ב-31 בדצמבר 1940, בתפקיד **פינקרטון** במאדאם באטרפליי בתיאטרון פוצ'יני במילאנו. בשנים הבאות התפרסם, תחילה באיטליה ובעקבותיה ברחבי העולם, בקולו החזק והמתכתי, קול **טנור הרואי** (ראו: סיווג קולות הטנור) לאמיתו (אם כי דל מונקו דבק בעיקר ברפרטואר האיטלקי), שהקנה לו מעמד בין כוכבי-העל של שנות החמישים, לצד ג'וזפה די סטפנו ופרנקו קורלי.

התפקיד שהיה לסמלו המסחרי של דל מונקו היה **אותלו** של ורדי. הוא שר אותו לראשונה בשנת 1950 והמשיך ללטש אותו לאורך כל שנות הקריירה שלו. נאמר עליו, שהופיע באופרה אותלו 427 פעמים, הישג ראוי לציון, אבל בספרה של אליזבטה רומניולי: Mario Del Monaco, Monumentum aere perennius, Azzali 2002 מונה המחברת רק 218 הופעות בתפקיד אותלו. הוא נקבר בתלבושת שעטה בתפקיד אותלו.

דל מונקו היה גבר יפה-תואר וחסון, בעל דרך ביטוי ייחודית וקול מצלצל, שהקנה לו את הכינוי "פר הנחושת ממילאנו", אך הוא היה גם מושא לביקורת, כמי שפרשנויותיו הווקאליות לוקות בבוטות וחוסר עידון. בשנת 1975 פרש דל מונקו מן הבימה.

הקלטות וסרטי קולנוע
-------------------

מריו דל מונקו שר עם טבאלדי בשורה ארוכה של אופרות משל ורדי ופוצ'יני בהקלטות לחברת דקה. בחברה זו הקליט ב-1969 גם את "פדורה" של אומברטו ג'ורדאנו, מול מגדה אוליברו וטיטו גובי.
הוא הוכיח את יכולתו גם כשחקן מעולה והשתתף בסרטי קולנוע, שבעלילותיהם שובצו שירים המתאימים וקולו.

קישורים חיצוניים
----------------

ויקישיתוף מדיה וקבצים בנושא **מריו דל מונקו** בוויקישיתוף
* 

* אתר האינטרנט הרשמי של מריו דל מונקו

* מריו דל מונקו, במסד הנתונים הקולנועיים IMDb (באנגלית)

* מריו דל מונקו, באתר AllMusic (באנגלית)

* מריו דל מונקו, באתר MusicBrainz (באנגלית)

* מריו דל מונקו, באתר Discogs (באנגלית)

* מריו דל מונקו, באתר Genius
* מריו דל מונקו, באתר "Find a Grave" (באנגלית)

* Mario Del Monaco, Hope Page, Official International Website - "A non-profit website created in memory of the greatest dramatic tenor of the 20th Century."


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007433704605171
* BIBSYS: 3071947
* BNE: XX1090901
* BnF: cb119433843 (data)
* CANTIC: a10073097
* CiNii: DA04097547
* GND: 124413668
* ISNI: 0000 0000 8083 7943
* LCCN: n82099688
* LNB: 000099550
* MusicBrainz: b806fe4e-7717-44fb-8432-ccfe60ac606c
* NKC: jx20051111002
* NLA: 36549381
* NLK: KAC201714704
* NLP: a0000002585320
* NSK: 000260857
* NTA: 071026894
* RERO: 02-A003164859
* SNAC: w6514tr1
* SUDOC: 02737937X
* Trove: 1286473
* VIAF: 4938562
* WorldCat: lccn-n82099688

 |
המונח "פרנהייט" מפנה לכאן. לערך העוסק בפיזיקאי הגרמני, ראו דניאל גבריאל פרנהייט.
  מדינות המשתמשות במעלות פרנהייט
  מדינות המשתמשות גם במעלות צלזיוס וגם במעלות פרנהייט
  מדינות המשתמשות במעלות צלזיוס
**מעלות פָרֵנְהָיְיט** (**Fahrenheit**) הן יחידות מידה לטמפרטורה. הן מסומנות ב־**F°**, ונקראות על־שם הפיזיקאי הגרמני דניאל גבריאל פרנהייט. השיטה מבוססת על נקודת ההתכה של תערובת שווה של קרח ומלח וטמפרטורה ממוצעת של גוף אדם בריא כנקודות מוצא.

תחילה חילק פרנהייט את הסולם שלו ל־12 יחידות ומאוחר יותר חילק כל יחידה לשמונה, ביוצרו סולם של 96 מעלות.

לאחר מותו של פרנהייט אובחנה סטיה בסקאלה שלו ובוצע בה איפוס מחדש כשטמפרטורות המוצא הן נקודת ההתכה (הקיפאון) ונקודת הרתיחה של מים (F°‏ 32 ו־F°‏ 212, בהתאמה). נקודת האפס בסולם זה היא הטמפרטורה שאליה יורד קרח כתוש כאשר מערבים אותו במלח.

שיטה זו נפוצה כיום בארצות הברית, בבליז ובליבריה.

הצגה וכתיב
----------

מעלת הפרנהייט מסומנת בצמד התווים "F°": הסימן ° מדגיש כי מדובר במעלה, כלומר ביחידה שיש לה ערך בסולם מסוים בלבד, ולא ערך מוחלט, כמו לקלווין.  

בכתיבת טמפרטורה במעלות פרנהייט, יש להפריד ברווח את הערך המספרי מהסימן F°, כפי שמופיע בדוגמאות לעיל: לא F°‏86, ולא F °‏86, כי אם **F°‏ 86**.

המרה מפרנהייט לצלזיוס ולהפך
---------------------------

השוואה בין מידות צלזיוס ופרנהייט
* {\displaystyle {T\_{c}}} = טמפרטורה במעלות צלזיוס
* {\displaystyle {T\_{f}}} = טמפרטורה במעלות פרנהייט

\ {T\_{c}}={\frac {5({T\_{f}}-32)}{9}}

\ {T\_{f}}={\frac {9{T\_{c}}}{5}}+32
קירוב טוב לחישוב בעל פה של תרגום מפרנהייט לצלזיוס הוא \ {T\_{c}}={\frac {{T\_{f}}-30}{2}}. התוצאה מדויקת עבור F°‏ 50 (C°‏ 10) ונותנת קירוב טוב למדי בטווח הטמפרטורות השורר על פני כדור הארץ.

**פרנהייט לעומת צלזיוס - טבלת ערכים**

| פרנהייט [F°] | צלזיוס [C°] |
| --- | --- |
| 40- | 40- |
| 0 | 17.8- |
| 5 | 15- |
| 11.42857 | 11.42857- |
| 32 | 0 |
| 50 | 10 |
| 95 | 35 |
| 100 | 37.78 |
| 140 | 60 |
| 185 | 85 |
| 212 | 100 |

ראו גם
------

* יחידות מידה על שם אישים

קישורים חיצוניים
----------------

ויקישיתוף מדיה וקבצים בנושא **מעלות פרנהייט** בוויקישיתוף
* מעלות פרנהייט, באתר אנציקלופדיה בריטניקה (באנגלית)

| יחידות מידה לטמפרטורה |
| --- |
| 

|  |
| --- |
| מעלות צלזיוס • מעלות פרנהייט • קלווין • מעלות ניוטון • מעלות ראומיר • מעלות רמר • מעלות רנקין |

 |
**אג'נד (Edgend)** היא להקת פרוגרסיב פאוור מטאל ישראלית. השם Edgend הוא שילוב של המילים edge ו-end.

היסטוריה
--------

הלהקה במופע בפסטיבל אביב במוזיאון הכט בחיפה, מאי 2017
אג'נד התחילה את הפעילות שלה בשנת 2005.

בסוף 2006 אג'נד הוציאו דמו הנקרא 'Attached by Insanity' עם הסולן דאז, ערן גולדשטיין. באותה התקופה, ערן גולדשטיין כתב את המילים לשירים Balance ו- Voices. כמו כן השתתף בהלחנת השיר Voices.

לאחר כשנה, הלהקה חיממה את להקת Evergrey בהופעתם בתל אביב. באותה ההופעה רמי שלמון הופיע לראשונה עם אג'נד. לאחר מכן הוא הצטרף ללהקה כחבר קבע.

בשנת 2008 אג'נד התחילו לעבוד על האלבום הראשון שלהם 'A New Identity'. לאחר שחרור האלבום הלהקה המשיכה להופיע בישראל וגם יצאה לטור באירופה עם Evergrey. בשנת 2009 המתופף, פריאל חורש, עזב את הלהקה. במקומו הצטרף אסף רוזנברג. בשנת 2011 רמי שלמון ואסף רוזנברג עזבו את הלהקה ושאר הלהקה התחילו לעבוד על האלבום השני שלהם. בשל הקושי בעבודה ללא סולן ומתופף, הלהקה הפסיקה לעבוד על האלבום בשנת 2012.

לאחר 4 שנים, רפאל חברוני (תופים) ואלכס לינצקי (סולן) הצטרפו ללהקה. עם הגעתם הלהקה התחילה לעבוד על האלבום השני שלה. לאחר שנה של הופעות ברחבי הארץ, אלכס לינצקי עזב את הלהקה ובמקומו חזר הסולן המקורי של הלהקה, רמי שלמון.

דיסקוגרפיה
----------

### 2009 - A New Identity

* הפקה: קווין קודפרד
* הפצה: Nightmare Records
* עטיפה: סוון דה קאלו

קישורים חיצוניים
----------------

ויקישיתוף מדיה וקבצים בנושא **Edgend** בוויקישיתוף
* אתר האינטרנט הרשמי של Edgend
* Edgend, ברשת החברתית פייסבוק

* Edgend, ברשת החברתית אקס (טוויטר)

* Edgend, סרטונים בערוץ היוטיוב

* Edgend, באתר ספוטיפיי

* Edgend, באתר MusicBrainz (באנגלית)

* Edgend, להקה באתר Encyclopedia Metallum (באנגלית)

* Edgend, באתר Discogs (באנגלית)

* Edgend, באתר Songkick (באנגלית)
* ריאיון במטאליסט, 15 ביוני 2010
* כתבה במאקו, 16 במאי 2010
* כתבה במאקו, 26 בינואר 2009

הערות שוליים
------------

1. ↑  "Edgend - Home". *Edgend - Home*. נבדק ב-2017-05-22.
2. ↑  "Edgend - Home". *Edgend - Home*. נבדק ב-2017-05-22.
3. ↑  "Edgend - Home". *Edgend - Home*. נבדק ב-2017-05-22.
4. ↑  "Edgend - Home". *Edgend - Home*. נבדק ב-2017-05-22.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b88ff628-4f70-4c17-a1de-53020e79b3fc

 |